RESOLUCIÓN do 2 de abril de 2008, da Secretaría Xeral de Emigración, pola que se establecen e regulan as axudas para a realización de actividades culturais con destino aos lugares en que estean radicadas as entidades galegas no exterior.
CONSELLERÍA DE PRESIDENCIA, ADMINISTRACIÓNS PÚBLICAS E XUSTIZA — III. OUTRAS DISPOSICIÓNS — 09/04/2008

O Estatuto de autonomía de Galicia no seu título preliminar recoñécelles ás comunidades galegas asentadas fóra de Galicia o dereito a colaborar e compartir a vida social e cultural do pobo galego.
Á Secretaría Xeral de Emigración, órgano dependente da Presidencia da Xunta de Galicia, correspóndenlle, entre outras, as competencias en materia de desenvolvemento da Lei 4/1983, do 15 de xuño, de recoñecemento da galeguidade, as relacións coas comunidades galegas no exterior, potenciar o coñecemento das manifestacións artísticas de Galicia nos países receptores da emigración galega, así como a programación de actividades dirixidas á promoción e difusión da cultura galega e ao recoñecemento da realidade actual de Galicia no exterior.
Por outra banda, a disposición adicional segunda do Decreto 44/2006, do 2 de marzo, de estrutura orgánica dos órganos superiores dependentes da Presidencia da Xunta de Galicia, desconcentra no secretario xeral de Emigración a competencia para a aprobación das bases, a convocatoria e a resolución das axudas e subvencións do seu respectivo ámbito de competencia.
As comunidades galegas espalladas por todos os continentes representan un valor fundamental e un mecanismo irrenunciable a través do cal Galicia se fai visible nun mundo cada vez máis globalizado, contribuíndo a unha dobre función: a transcendencia internacional das manifestacións culturais galegas e o fortalecemento das nosas comunidades da diáspora.
A través desta convocatoria, a Secretaría Xeral de Emigración pretende fomentar a realización no exterior de todo tipo de actividades culturais que destaquen polo seu carácter innovador e que potencien a difusión dunha renovada imaxe de Galicia.
En virtude do exposto, e no exercicio das competencias atribuídas pola disposición adicional segunda do Decreto 44/2006, do 2 de marzo, de estrutura orgánica dos órganos superiores dependentes da Presidencia da Xunta de Galicia e de conformidade co disposto na Lei 9/2007, do 13 de xuño, de subvencións de Galicia, a Lei 4/2006, do 30 de xuño, de transparencia e boas prácticas na Administración pública galega, a Lei 30/1992, do 26 de novembro, de réxime xurídico das administracións públicas e do procedemento administrativo común e demais normativa de aplicación, logo de informe da Asesoría Xurídica e da Intervención Delegada deste órgano,
DISPOÑO:
Artigo 1º.-Obxecto.
Esta resolución ten por obxecto a concesión de axudas destinadas ao financiamento dos custos xerados pola realización de:
a) Actividades artísticas e/ou culturais que contribúan á difusión do patrimonio cultural galego e se desenvolvan nas entidades galegas do exterior, ou naqueles lugares situados fóra de Galicia onde resida un número significativo de cidadáns galegos.
b) Actuacións de grupos de mozos e mozas galegos, residentes no exterior, que fomenten a difusión en Galicia das actividades artísticas e/ou culturais que se desenvolvan nas súas colectividades.
Artigo 2º.-Requisitos dos beneficiarios.
Poderán ser beneficiarias das subvencións que establece esta convocatoria as persoas físicas ou xurídicas así como calquera outra agrupación de persoas, comunidade de bens, unidade económica ou patrimonio separado que, aínda carecendo de personalidade xurídica, poidan levar a cabo os proxectos, actividades ou comportamentos ou se atopen na situación que motiva a concesión da subvención.
Cando se trate de agrupacións de persoas físicas ou xurídicas, públicas ou privadas sen personalidade, deberán facerse constar expresamente, tanto na solicitude como na resolución de concesión, os compromisos de execución asumidos por cada membro da agrupación, así como o importe de subvención que se aplicará por cada un deles, que terán igualmente a consideración de beneficiarios. En calquera caso, deberá nomearse un representante ou apoderado único da agrupación, con poderes suficientes para cumprir as obrigas que, como beneficiario, corresponden á agrupación. Non poderá disolverse a agrupación ata que transcorra o prazo de prescrición previsto nos artigos 35 e 63 da Lei 9/2007, do 13 de xuño, de subvencións de Galicia.
Non poderán obter a condición de beneficiarios as persoas ou entidades nas cales concorra algunha das prohibicións establecidas nos termos previstos no artigo 10 da Lei 9/2007, do 13 de xuño, de subvencións de Galicia. En todo caso, os solicitantes presentarán unha declaración responsable de non estar incursos en tales circunstancias, consonte o modelo establecido no anexo II desta convocatoria.
Artigo 3º.-Orzamento.
Para a concesión destas axudas resérvase inicialmente un crédito total de 120.000  con cargo á aplicación orzamentaria 04.50.312C.226.07.-Actuacións derivadas da Lei de galeguidade, dos orzamentos xerais da Comunidade Autónoma de Galicia para o ano 2008, podendo incrementarse a devandita contía de acordo coas dispoñibilidades orzamentarias.
Artigo 4º.-Gastos subvencionables.
As axudas destinaranse a cubrir os gastos que deriven da realización das actividades programadas. En concreto, poderán ser financiados os seguintes conceptos:
a) Caché do solicitante ata un máximo de 1.000 , con independencia do número de actuacións realizadas.
b) Gastos de desprazamento, transporte, aloxamento, manutención e/ou outras indemnizacións que pola súa natureza sexan susceptibles de inclusión nesta epígrafe. O importe dos custos máximos subvencionables por estes conceptos estarán limitados ás contías que establece a normativa autonómica para as indemnizacións por razón de servizo ao persoal con destino na Administración autonómica galega calculadas para un grupo 2º.
c) Gastos de produción, contratación dos equipamentos de son, luces e aqueles gastos que pola súa natureza sexan susceptibles de inclusión nesta epígrafe.
Artigo 5º.-Solicitudes e prazo de presentación.
1. As solicitudes presentaranse, segundo o modelo oficial que se publica como anexo I a esta resolución, e que se atopa á disposición dos interesados nas dependencias da Secretaría Xeral de Emigración e na súa páxina web www.galiciaaberta.com, xunto coa documentación correspondente, ben no rexistro xeral da Secretaría Xeral de Emigración; ou ben en calquera dos lugares previstos no artigo 38.4º da Lei 30/1992, do 26 de novembro, de réxime xurídico das administracións públicas e do procedemento administrativo común (entre os que figuran a Delegación da Xunta de Galicia en Bos Aires).
As solicitudes e documentación correspondente dirixiranse á Secretaría Xeral de Emigración, rúa Basquiños nº 2, 15704, Santiago de Compostela (A Coruña).
2. O prazo de presentación de solicitudes será de 45 días naturais contados desde o día seguinte á data de publicación desta resolución no Diario Oficial de Galicia. No caso de que o último día do prazo sexa inhábil, o prazo de presentación de solicitudes rematará o día hábil seguinte.
No suposto de que a documentación presentada fose incompleta, a Secretaría Xeral de Emigración requirirá o interesado para que no prazo de 10 días emende a súa solicitude, indicándolle que, se non o fixera, se considerará que desistiu da súa petición, logo de resolución ditada nos termos previstos no artigo 42 na Lei 30/1992, de réxime xurídico das administracións públicas e do procedemento administrativo común.
Artigo 6º.-Documentación.
1. Os solicitantes das axudas deberán achegar necesariamente a seguinte documentación:
a) Solicitude segundo o modelo normalizado (anexo I).
b) Fotocopia do DNI, CIF ou documentación que acredite a personalidade do solicitante.
c) No caso das persoas xurídicas, acreditación da representación legal da entidade. As agrupacións carentes de personalidade xurídica deberán achegar documento de nomeamento do representante ou apoderado legal único, documento que deberá estar debidamente asinado por todos os membros do grupo (anexo III).
d) Memoria descritiva da actividade que se vaia realizar (anexo IV).
e) Currículo e traxectoria profesional do artista ou grupo solicitante (anexo IV).
f) Orzamento que inclúa os gastos xerados pola realización da actividade de que se trate, que deberá vir acompañado das facturas pro forma ou documentos similares que acrediten a realidade e adecuación do orzamento presentado (anexo IV).
g) De ser o caso, acreditación escrita do compromiso acadado coa entidade galega no exterior para a realización da actividade cultural proposta, asinada polo seu secretario, co visto e prace do seu presidente.
h) Declaración do conxunto de axudas solicitadas -tanto as aprobadas ou concedidas como as pendentes de resolución- para as mesmas accións para as que se solicitou a subvención, das distintas administracións públicas competentes ou calquera dos seus organismos, entes ou sociedades ou, de ser o caso, unha declaración de que non solicitou nin percibiu outras axudas ou subvencións (anexo II).
2. A presentación da solicitude de concesión desta axuda polo interesado comportará a autorización ao órgano xestor para solicitar as certificacións que deban emitir a Axencia Estatal Tributaria, a Tesouraría Xeral da Seguridade Social e a Consellería de Economía e Facenda da Xunta de Galicia, de conformidade co establecido no artigo 20 da Lei 9/2007, do 13 de xuño, de subvencións de Galicia.
Artigo 7º.-Órganos competentes.
1. A ordenación e instrución do procedemento corresponderalle ao xefe de servizo de Tramitación de Axudas da Subdirección Xeral de Centros e Comunidades Galegas.
2. O órgano competente para resolver as solicitudes de axudas e subvencións presentadas ao abeiro desta resolución será o secretario xeral de Emigración.
Artigo 8º.-Criterios de valoración.
A Secretaría Xeral de Emigración avaliará as solicitudes presentadas en función dos criterios seguintes:
a) Currículo e traxectoria profesional do solicitante, entendido como a cantidade de proxectos realizados e premios ou mencións obtidas e debidamente acreditados nos dous anos anteriores á publicación desta resolución, ata un máximo de 25 puntos.
b) Proxección social e divulgación do patrimonio cultural de Galicia que a actividade cultural poida ter, entendido como o número de actuacións comprometidas nos lugares de destino, posibles beneficiarios da actividade, a carencia de ofertas de actividades similares no lugar de celebración e a adecuación dos contidos artísticos e culturais ao planeamento global de actividades que se vaian realizar neste ámbito, ata un máximo de 25 puntos.
c) Emprego do idioma galego, 25 puntos.
d) Lugar de celebración da actividade cultural, se a actividade se desenvolve no mesmo país de residencia do artista, 5 puntos, se a actividade se desenvolve en distinto país ao da residencia do artista 15 puntos.
e) Cofinanciamento da actividade prevista ata un mínimo dun 15% do custo total da actividade, 10 puntos.
Artigo 9º.-Procedemento de concesión da subvención.
1. O procedemento para a tramitación e concesión das axudas que se convocan por medio desta resolución axustarase ao previsto na Lei 9/2007, do 13 de xuño, de subvencións de Galicia e na Lei 30/1992, do 26 de novembro, de réxime xurídico das administracións públicas e do procedemento administrativo común. As solicitudes someteranse a un réxime de concorrencia competitiva tal como recolle a devandita Lei de subvencións de Galicia.
2. Os expedientes serán avaliados por un órgano colexiado, que formulará a correspondente proposta de concesión ao órgano concedente a través do órgano instrutor. O devandito órgano colexiado estará formado por tres funcionarios da Subdirección Xeral de Centros e Comunidades Galegas desta secretaría xeral. O órgano colexiado avaliará as solicitudes segundo os criterios obxectivos fixados no artigo 8º desta resolución.
Artigo 10º.-Resolución.
1. As resolucións serán ditadas polo secretario xeral de Emigración e notificadas aos interesados, debendo ser sempre motivadas. A Secretaría Xeral de Emigración publicará no Diario Oficial de Galicia as subvencións de contía superior a 3.000 euros concedidas a través desta convocatoria, indicando o programa e crédito orzamentario a que se imputan, beneficiario, cantidade concedida e finalidade para que se outorgou a axuda. A Secretaría Xeral de Emigración, en cumprimento dos requisitos de publicidade e transparencia que prevé o artigo 13.4º da Lei 4/2006, do 30 de xuño, de transparencia e boas prácticas na Administración pública galega, publicará na súa páxina web oficial www.galiciaaberta.com a concesión das devanditas subvencións, dentro dos cinco días seguintes ao da súa notificación, indicando a relación de beneficiarios, o importe das axudas concedidas e a identificación da normativa reguladora, polo que a presentación da solicitude leva implícita a autorización para o
tratamento necesario dos datos dos beneficiarios e da súa publicación na citada páxina web.
2. O prazo máximo para resolver será de seis meses, que comezarán a contar dende a data de publicación desta resolución no Diario Oficial de Galicia. Transcorrido o dito prazo sen que se ditasen as resolucións expresas, poderán entenderse desestimadas as solicitudes, de acordo co establecido nos artigos 1 e 2 da Lei 6/2001, do 29 de xuño, de adecuación da normativa da Comunidade Autónoma de Galicia á Lei 4/1999, do 13 de xaneiro, de modificación da Lei 30/1992, do 26 de novembro, de réxime xurídico das administracións públicas e do procedemento administrativo común.
3. As resolucións que se diten neste procedemento esgotan a vía administrativa, e contra elas cabe interpoñer potestativamente recurso de reposición ante o mesmo órgano que as ditou, no prazo dun mes contado a partir do día seguinte ao da recepción da correspondente notificación, no caso de resolucións expresas, ou no prazo de 3 meses contados a partir do día seguinte a aquel en que se entenda producido o acto presunto, no caso de resolucións desestimadas por silencio administrativo, de acordo co disposto na Lei 30/1992, do 26 de novembro, de réxime xurídico das administracións públicas e do procedemento administrativo común.
Así mesmo, poderá interpoñerse recurso contencioso-administrativo ante o Tribunal Superior de Xustiza de Galicia, no prazo de dous meses contados a partir do día seguinte ao da recepción da correspondente notificación, no caso de resolucións expresas, ou no prazo de 6 meses contados a partir do día seguinte a aquel en que se entenda producido o acto presunto, no caso de resolucións desestimadas por silencio administrativo, de acordo co establecido na Lei 29/1998, do 13 de xullo, da xurisdición contencioso-administrativa.
Artigo 11º.-Xustificación e pagamento.
1. A acción subvencionada deberá ser executada durante o ano 2008.
2. Antes do pagamento do importe da subvención concedida, os beneficiarios de axudas deberán remitirlle á Secretaría Xeral de Emigración, antes do remate do exercicio orzamentario, a seguinte documentación xustificativa:
a) Informe detallado en que conste a descrición das actividades realizadas que foron financiadas coa subvención e o seu custo, coa desagregación de cada un dos gastos en que se incorren.
b) Factura ou facturas orixinais ou debidamente cotexadas acreditativas dos gastos subvencionables e demais documentos de valor probatorio equivalente con validez no tráfico xurídico mercantil ou con eficacia administrativa.
A acreditación dos gastos tamén se poderá efectuar mediante facturas electrónicas, sempre que cumpran os requisitos exixidos para a súa aceptación no ámbito tributario.
c) De ser o caso, certificación do secretario da entidade galega no exterior, co visto e prace do seu presidente, en que conste que se ten realizado a actividade cultural subvencionada no lugar e data previstos.
d) Declaración complementaria do conxunto das axudas solicitadas -tanto as aprobadas ou concedidas como as pendentes de resolución- para as mesmas accións para as que se concedeu a subvención, das distintas administracións públicas competentes ou calquera dos seus organismos, entes ou sociedades.
e) Certificación do número de conta bancaria da cal o solicitante da axuda sexa titular. Na certificación ten que figurar, ademais do nome do titular, o número de conta codificado, os códigos da entidade bancaria: IBAN e SWIFT (ou equivalentes, segundo o país) e datos da entidade bancaria: nome, enderezo e sucursal.
Para facer efectivo o pagamento da subvención concedida, a entidade beneficiaria deberá atoparse ao día tanto das súas obrigas tributarias coa comunidade autónoma e co Estado como das súas obrigas coa Seguridade Social. Para estes efectos a Secretaría Xeral de Emigración solicitará a documentación necesaria que acredite a non existencia de débedas cos ditos organismos.
Non obstante o anterior, unha vez resolto o expediente e para acadar a maior operatividade deste tipo de axudas, poderán acordarse anticipos dos importes concedidos ata a contía máxima permitida de acordo co establecido no artigo 31 da Lei 9/2007, do 13 de xuño, de subvencións de Galicia, suxeitos aos requisitos que se establecen nesta lei e no Decreto 287/2000, do 21 de novembro, polo que se desenvolve o réxime de axudas e subvencións públicas da Comunidade Autónoma de Galicia. O resto do importe librarase no momento de completar a xustificación por parte dos beneficiarios do cumprimento da finalidade para a que se concedeu a axuda e demais condicións exixidas nesta resolución.
Artigo 12º.-Obrigas dos beneficiarios.
Con carácter xeral, os beneficiarios das axudas e subvencións convocadas por medio desta resolución quedan obrigados a:
-Someterse aos requisitos legais e regulamentarios que recolla a normativa xeral de aplicación ás axudas e subvencións da Xunta de Galicia, en concreto ás recollidas no artigo 11 da Lei 9/2007, do 13 de xuño, de subvencións de Galicia, así como ás actuacións de comprobación que respecto da xestión de fondos pode efectuar o departamento concedente, ás de control financeiro que realice a Intervención Xeral da Comunidade Autónoma e aos procedementos fiscalizadores do Consello de Contas e do Tribunal de Contas.
-Se, por calquera motivo, a actuación programada non se puidese realizar, deberáselle comunicar á Secretaría Xeral de Emigración, que poderá dispoñer do citado crédito para subvencionar proxectos inicialmente non atendidos ou aumentar a axuda doutros subvencionados parcialmente.
-Será obrigatoria a difusión do financiamento por parte da Secretaría Xeral de Emigración das actividades culturais subvencionadas mediante as axudas recollidas nesta resolución nos actos, documentación e publicacións que se realicen, por calquera medio, con motivo da actuación subvencionada.
-O solicitante presta o seu consentimento para incluír e facer públicos, no rexistro público de axudas, subvencións e convenios e no rexistro público de sancións, creados nos artigos 44 e 45 da Lei 7/2005, do 29 de decembro, de orzamentos xerais da Comunidade Autónoma de Galicia para o ano 2006, os datos relevantes referidos ás axudas e subvencións recibidas, así como ás sancións impostas. Os datos referidos integrarán un ficheiro cuxo responsable será a Consellería de Economía e Facenda, ante quen se poderán exercer os dereitos de acceso, rectificación, cancelación e oposición. Salvo nos casos sinalados no artigo 9.4º do Decreto 132/2006, do 27 de xullo, polo que se regulan os rexistros públicos creados nos artigos 44 e 45 da Lei 7/2005, do 29 de decembro, de orzamentos xerais da Comunidade Autónoma de Galicia para o ano 2006, a non autorización da obtención de datos ou a súa publicidade, poderá dar lugar á exclusión do proceso de participación para obter a axuda ou subvención ou,
se procede, ao reintegro do importe concedido.
Artigo 13º.-Modificación da resolución de concesión e reintegro.
Os beneficiarios das axudas quedan obrigados a comunicarlle á Secretaría Xeral de Emigración, no momento en que se produza, calquera alteración dos requisitos exixidos na convocatoria ou de circunstancias sobrevidas que impidan ou dificulten a execución das accións subvencionadas, podendo a secretaría xeral adoptar a resolución de modificación da concesión ou de reintegro que corresponda.
Procederá a revogación das axudas e subvencións, así como o reintegro total ou parcial das cantidades percibidas e a exixencia do xuro de mora, nos casos e nos termos previstos nos artigos 33 e seguintes, da Lei 9/2007, do 13 de xuño, de subvencións de Galicia.
Artigo 14º.-Recursos.
Contra esta resolución cabe interpoñer potestativamente recurso de reposición ante o mesmo órgano que a ditou, no prazo dun mes contado a partir do día seguinte ao da súa publicación no Diario Oficial de Galicia.
Así mesmo, poderá interpoñerse recurso contencioso-administrativo ante o Tribunal Superior de Xustiza de Galicia, no prazo de dous meses contados a partir do día seguinte ao da publicación, de acordo co establecido na Lei 29/1998, do 13 de xullo, da xurisdición contencioso-administrativa.
Santiago de Compostela, 2 de abril de 2008.
Manuel Luis Rodríguez González
Secretario xeral de Emigración
Ver referencia pdf "06800D008P019.PDF"